皇甫汸
默游园歌赠李侍御
汉武雄图歌㡳定，西京得人号全盛。萧朱结绶羡同升，王贡弹冠许相庆。建安才子数应徐，陈阮同时托后车。清秋飞盖追随夜，良燕哀筝润耳馀。我明中兴逢圣主，海内贤豪尽罗取。尚书门下期不来，宰相阁东延始聚。共知旧事已更新，谁谓今人莫如古。李君文藻玉堂才，晚乘骢马入兰台。忽看西狩从游日，正值南闽奉使回。止辇故乡宸眷久，召君立拜荆门守。后宫惯是妒蛾眉，满朝况易倾蝇口。拂衣一朝辞楚关，思君万里望苍山。可怜素发俱凋尽，且喜清扬得再攀。柱下园居守渊默，邀我开尊坐泉石。屈指交游半不存，灰心勋业都堪释。愧我蓬飘空岁年，微官瓠落尚风烟。因君欲谒多罗偈，出却人间烦恼缘。